  Анжелика Тихонова корреспондент Удмуртиысь спортсменъёс Сӧсыръёслэн III огъяросси гужем спартакиадаязы пыриськозы. Ужрад 12-20 пӧсьтолэзе Марий Эл элькунысь Йошкар-Ола карын ортчоз. Со сярысь элькунъя валтӥсь федерал инспекторлэн пресс-службаез ивортэ. Удмуртилэн люкам командаяз 14 аресысен 18 аресозь 62 спортсменъёс пыризы. Ваньзы соос туэ куартолэзе Сарапулын ортчем Сӧсыръёслэн спортсыя 10-тӥ гужем элькун спартакиадалы йылпумъянъёсъя быръемын. Спартакиадае Россиысь 71 улосвылъёсысь 2 сюрс пала спортсменъёс пыриськозы. Соос уянъя, ӝӧквыл теннисъя, капчи атлетикая, футболъя, голболъя, дзюдоя но боччая 200 комплект медальёс понна нюръяськозы Удмуртиысь спортсменъёс ӵошатсконъёслэн радлыказы пырись вань амалъёсъя вожвылъяськозы: адӟисьтэмъёслэн, кылӥсьтэмъёслэн спортсы, суй-пыдзыя сӧсыр луисьёслэн спортсы но йырвизь висёнъёсын курадӟисьёслэн спортсы. Пусъём, Сӧсыр спортсменъёслэн III огъяросси гужем спартакиадазы Россиысь кивалтэтлэн косэмезъя ортче. Солэн ужпумез – сӧсыр муртъёсты физкультурае но спортэ кыскон но ӧрез азинтон, сӧсыръёслэсь улонзэс капчиятон бордын тыршись огазеяськонъёслы ужзэс азьланьтыны мылкыд сётон.  Тодэ вайытом, Удмуртиын Сӧсыръёслэн спортъя 10-тӥ гужем элькун спартакиадаязы 400 пала адями пыриськиз.  Тегъёс: Спорт Удмуртия Россия сӧсыръёс Спартакиада  